Méhnyakrákszűrés a PTE KK Szülészeti és Nőgyógyászati Klinikán
A szűrés életet menthet. A méhnyakrák még mindig az egyik vezető daganatos megbetegedés Magyarországon, pedig rendszeres szűréssel megelőzhető lenne. A korai felismerés lehetőséget ad az időben történő beavatkozásra, így a betegség kialakulása megelőzhető, és jól kezelhető. A rendszeres nőgyógyászati vizsgálat minden nő számára ajánlott, különösen a szexuális élet megkezdésétől kezdve, még tünetmentesség esetén is.
Hol és hogyan lehet részt venni a szűrésen?
A méhnyakrákszűrés Baranya Vármegyében elsősorban a területileg illetékes szakrendelőkben zajlik, de a PTE KK Szülészeti és Nőgyógyászati Klinikán is bárki számára elérhető.
A vizsgálatra az alábbi módokon lehet bejelentkezni:
✅ Személyesen a klinika recepcióján
✅ Telefonon: 06-72/536-370, 06-72/502-450
✅ Online időpontfoglalással a klinika hivatalos e-mail címén keresztül:
szuleszet.idopont@pte.hu
✅ EgészségAblak mobilapplikáció időpontfoglaló menüpontjában

A nőgyógyászati szűrés részeként:
· megtörténik a külső és belső női nemi szervek vizsgálata,
· méhnyakrákszűrés céljából citológiai mintavétel történik,
· szükség esetén kismedencei ultrahangvizsgálat is történik
A szűrés folyamata a nemzeti irányelvekkel összhangban történik, és ennek megfelelően zajlik a páciensek kivizsgálása és gondozása is. A PTE KK Szülészeti és Nőgyógyászati Klinikán ennek megfelelően, a helyi viszonyokhoz igazítva alakítjuk ki saját protokollunkat, amely a szűrés során felfedezett eltérések további kivizsgálását és kezelését szabályozza.
Bár az emlőszűrés hivatalosan nem a nőgyógyászati ellátás része, a vizsgálat során lehetőség van az emlők és a nyirokrégiók fizikális vizsgálatára is. Amennyiben kóros elváltozás tapintható vagy látható, a páciensek további diagnosztikai vizsgálatokra kapnak beutalót.
A rendszeres szűrés kulcsfontosságú a méhnyakrák megelőzésében és a daganatos megbetegedések korai felismerésében. Érdemes időben jelentkezni és részt venni a vizsgálatokon!
